Diari Oficial de la Generalitat Valenciana


Sumari del DOGV 3656, del 30-12-1999 (1999/10800)

ORDRE de 22 de desembre de 1999, de la Conselleria de Cultura, Educació i Ciència, per la qual es convoquen diferents tipus d'ajudes i beques per al foment de la investigació científica i el desenvolupament tecnològic en la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3656

Data del DOGV
:   30-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10317


Data del document
:   22-12-1999

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

Anàlisi jurídica

 Descriptors 

:   * investigació científica
    * assignació per estudis
    * suport econòmic
    * tecnologia

ORDRE de 22 de desembre de 1999, de la Conselleria de Cultura, Educació i Ciència, per la qual es convoquen diferents tipus d'ajudes i beques per al foment de la investigació científica i el desenvolupament tecnològic en la Comunitat Valenciana. [1999/10253]
  
La Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic, establix el marc normatiu en el qual s'ha de desenrotllar l'actuació de la Generalitat en esta matèria i les finalitats essencials que han de perseguir les activitats de foment i coordinació, que inclouen entre estes, específicament, les de millorar tecnològicament el sistema productiu valencià i promoure la difusió i l'aprofitament dels resultats obtinguts de la investigació.
  
D'acord amb el que disposa la dita llei, el programa d'Investigació Científica i Tècnica que s'inclou en els Pressupostos de la Generalitat Valenciana per a cada exercici, establix i dota un sistema d'ajudes a la investigació que té entre els objectius bàsics incrementar els mitjans humans del sistema valencià de ciència i tecnologia, facilitant la formació, el perfeccionament, la intercomunicació del personal investigador i la difusió dels resultats de la investigació, entre altres actuacions.
  
Per tot això, la Conselleria de Cultura, Educació i Ciència, en l'exercici de les funcions que té atribuïdes en matèria de foment de la investigació científica i tècnica, convoca, per mitjà d'esta ordre, ajudes per a l'adquisició d'infraestructura cientificotècnica, per a la realització de projectes de I+D, per a l'assistència a congressos, i per a l'organització de congressos, jornades i reunions de caràcter científic, tecnològic i humanístic, ajudes per a grups d'investigació i ajudes per a activitats de xarxes temàtiques, alhora que s'aproven les bases específiques per les quals se'n regirà la concessió.
  
En virtut d'això, i fent ús de les competències que em conferix l'article 35 de la Llei de la Generalitat Valenciana 5/1983, de 30 de desembre, del Govern Valencià,
  
ORDENE
  
Primer
  
Es convoquen les ajudes i les beques que a continuació s'especifiquen i s'aproven les bases i les normes generals de procediment per les quals es regiran, que s'inclouen com annexos de la present ordre:
  
a) Ajudes financeres per a l'equipament d'infraestructures de caràcter cientificotècnic.
  
b) Ajudes per a la realització de projectes d'investigació científica i de desenrotllament tecnològic "Generalitat Valenciana".
  
c) Ajudes per a l'assistència i participació en congressos, jornades i reunions de caràcter científic, humanístic o tecnològic.
  
d) Ajudes per a l'organització de congressos, jornades i reunions de caràcter científic, tecnològic o humanístic.
  
e) Ajudes per a l'assistència i participació en congressos, jornades i reunions de caràcter científic, humanístic i tecnològic per a becaris predoctorals de formació de personal investigador.
  
f) Ajudes per a grups d'investigació.
  
g) Ajudes per a activitats de xarxes temàtiques.
  
Així mateix, es fan públiques les àrees temàtiques que seran d'aplicació en els casos previstos en les bases per a la concessió de les respectives ajudes i beques (annex IX).
  
Segon
  
Esta convocatòria recull accions que es desenrotllaran durant l'any 2000. Les beques i ajudes relacionades en els apartats c), d), e) i g) de l'article anterior se sufragaran a càrrec de la línia de subvenció 403/000/2000, programa 542.10 "Investigació científica i tècnica", fins a un import global màxim de 924.996.863 de pessetes, del Pressupost de la Generalitat Valenciana per al 2000. Les ajudes per a equipament d'infraestructura se sufragaran a càrrec de la línia de subvenció 701/000/2000, fins a un import global màxim de 753.356.153 de pessetes, Programa 542.10, del pressupost de l'any 2000. En el cas de les ajudes previstes en els apartats b) i f), i dins dels límits anteriors, es finançaran a càrrec d'una línia o d'altra línia segons la naturalesa de la despesa objecte de la subvenció.
  
Tercer
  
Es delega en la directora general d'Ensenyaments Universitaris i Investigació l'exercici de la competència per a dictar les resolucions derivades d'esta convocatòria.
  
DISPOSICIONS FINALS
  
Primera
  
S'autoritza la directora general d'Ensenyaments Universitaris i Investigació a dictar, dins de l'àmbit de les seues competències, les resolucions necessàries per a l'aplicació i el desenrotllament de la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i el Procediment Administratiu Comú i els articles 10, 14 i 46 de la Llei reguladora de la Jurisdicció Contenciosa administrativa, la present ordre, que posa fi a la via administrativa, podrà ser recorreguda potestativament en reposició o caldrà plantejar directament el recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el conseller de Cultura, Educació i Ciència, en el termini d'un mes comptador des de l'endemà de la publicació de la present ordre
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació de la present ordre.
  
València, 22 de desembre 1999
  
El conseller de Cultura, Educació i Ciència,
  
MANUEL TARANCÓN FANDOS
  
ANNEX I
  
Normes generals de procediment d'aplicació en tots els annexos de la present ordre
  
1. Finalitat de la convocatòria
  
L'objecte d'esta convocatòria és regular el procediment de concessió, en règim de publicitat, objectivitat i concurrència competitiva, dels diferents tipus d'ajudes que s'especifiquen en els annexos corresponents.
  
2. Sol·licituds
  
Les sol·licituds, dirigides a la directora general d'Ensenyaments Universitaris i Investigació, es presentaran en el Registre General de la Conselleria de Cultura, Educació i Ciència, avinguda de Campanar, 32, València (46173). La presentació de les sol·licituds es podrà fer també per qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú.
  
Els models d'impresos informatitzats i normalitzats es podran obtindre en la Conselleria de Cultura, Educació i Ciència. L'adreça d'internet per a obtindre el text de la convocatòria i els impresos de sol·licitud és:
  
http://www.cult.gva.es/dgeui/homepage.htm
  
En cap cas podrà aparéixer una mateixa persona física, com a sol·licitant o com a investigador principal, en més d'una sol·licitud d'ajuda per a les accions descrites en cada un dels annexos de la present convocatòria.
  
3. Termini de presentació de sol·licituds
  
El termini de presentació de sol·licituds d'ajudes és el que s'establix en cada annex.
  
En el cas que els beneficiaris d'estes ajudes siguen entitats juridicoprivades estaran obligades a acreditar, davant la Direcció General d'Ensenyaments Universitaris i Investigació, que estan al corrent de les obligacions tributàries i de la Seguretat Social, amb relació al moment en què finalitze el termini de presentació de sol·licituds.
  
4. Esmena i millora de la sol·licitud
  
Si la sol·licitud no reunix els requisits exigits o la documentació presentada és incompleta, es requerirà la persona interessada, perquè, en un termini de 10 dies, esmene la falta o adjunte els documents preceptius i s'indicarà que, si no ho fa d'esta manera, es considerarà que ha desistit de la petició, prèvia resolució en què es declare esta circumstància amb indicació dels fets produïts i les normes que són d'aplicació.
  
5. Avaluació
  
La valoració dels criteris de selecció establits en cada annex es farà per mitjà d'un procés extern encarregat a l'Agència Nacional d'Avaluació i Prospectiva o, si procedix, als experts que la directora general d'Ensenyaments Universitaris i Investigació designarà.
  
6. Selecció i resolució
  
Una vegada finalitzat el procés d'avaluació la concessió o la denegació de les ajudes s'acordarà per resolució de la directora general d'Ensenyaments Universitaris i Investigació, per delegació del conseller. La resolució de la convocatòria es publicarà en el Diari Oficial de la Generalitat Valenciana.
  
La motivació de la resolució que s'adopte quedarà acreditada en l'expedient.
  
La resolució es dictarà en el termini màxim establit en cada annex. Si la resolució no es dicta en este termini, es consideraran desestimades les sol·licituds.
  
7. Obligacions
  
L'acceptació de les ajudes per part dels beneficiaris implica la subjecció a les obligacions generals derivades de la normativa vigent sobre ajudes o subvencions públiques i, en particular, a les que fan referència a l'article 47 de la Llei d'Hisenda Pública de la Generalitat Valenciana..
  
Els beneficiaris estan obligats a realitzar l'activitat subvencionada en els termes de la resolució de concessió i a justificar-ne la realització en els terminis establits.
  
En particular, els beneficiaris estan obligats a:
  
a) Fer constar en les memòries anuals que es redacten, i també en els treballs realitzats, el patrocini de la Conselleria de Cultura, Educació i Ciència. Si no consta expressament el dit patrocini no serà possible el pagament de la subvenció.
  
b) En el cas de projectes finançats, l'investigador principal haurà de vetllar pel compliment de les distintes etapes del pla de treball proposat, a què es dedicarà d'acord amb les normes pròpies del departament o centre on es duu a terme.
  
c) El material cientificotècnic subvencionat amb motiu d'esta ordre de convocatòria s'haurà d'adquirir necessàriament durant els 9 primers mesos comptadors des de la data de publicació de la resolució en el Diari Oficial de la Generalitat Valenciana. S'haurà d'incloure en l'inventari general de les entitats beneficiàries fent constar que la Conselleria de Cultura, Educació i Ciència n'ha subvencionat l'adquisició.
  
Tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió
  
L'import de les ajudes o de les subvencions regulades en esta ordre en cap cas podrà ser d'una quantia tal que, aïlladament o en concurrència amb subvencions i ajudes d'altres administracions públiques o altres ens públics o privats, supere el cost de l'activitat que el beneficiari ha de desenrotllar. En este cas, si la subvenció principal és de la Generalitat Valenciana, correspondrà el reintegrament de l'excés obtingut sobre el cost de l'activitat desenrotllada.
  
8. Seguiment
  
El seguiment de les ajudes concedides és competència de la directora general d'Ensenyaments Universitaris i Investigació, qui establirà els procediments adequats i podrà designar, també, els òrgans o les comissions que considere oportuns per realitzar-lo.
  
D'acord amb el que disposa l'article 47 de la Llei d'Hisenda Pública de la Generalitat Valenciana, procedirà el reintegrament de les quantitats percebudes i l'exigència de l'interès de demora des del moment del pagament de la subvenció en els següents casos:
  
a) Incompliment de l'obligació de justificació
  
b) Obtenció de la subvenció sense tindre les condicions requerides
  
c) Incompliment de la finalitat per a la qual la subvenció va ser concedida
  
d) Incompliment de les condicions imposades als beneficiaris amb motiu de la concessió de la subvenció
  
e) Incompliment de qualsevol de les condicions derivades d'esta convocatòria.
  
Quan, en l'exercici de les funcions d'inspecció o de control, es deduïsquen indicis de la incorrecta obtenció, gaudiment o destinació de la subvenció o de l'ajuda percebuda, els agents encarregats de fer-la podran acordar la retenció de les factures, dels documents equivalents o substitutius i de qualsevol document relatiu a les operacions en què es manifesten estos indicis.
  
9. Modificació de les condicions inicials
  
Qualsevol modificació de les condicions inicials d'aprovació de les sol·licituds haurà de ser acceptada per la Direcció General d'Ensenyaments Universitaris i Investigació.
  
10. Normes supletòries
  
En allò que no preveuen estes bases s'ajustarà al que disposen les normes que són d'aplicació i, en especial, les següents:
  
a) Llei 30/1992, de 26 de novembre, del Règim Jurídic de les Administracions Públiques i el Procediment Administratiu Comú.
  
b) Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991.
  
c) La Llei de Pressupostos de la Generalitat Valenciana per a l'exercici al qual corresponguen les ajudes.
  
ANNEX II
  
Convocatòria de concessió d'ajudes per al finançament de la dotació, millora i renovació d'infraestructures d'investigació
  
1. Finalitat de la convocatòria
  
L'objectiu d'esta convocatòria és el finançament de la dotació, la millora o la renovació d'infraestructures d'investigació, de titularitat pública o privada, radicades a la Comunitat Valenciana.
  
2. Requisits
  
Les sol·licituds hauran de tindre un cost unitari entre un mínim de deu milions i un màxim de vint milions de pessetes.
  
Les entitats sol·licitants hauran d'aportar, com a mínim, el 25% del cost de l'equip sol·licitat. El compromís de cofinançament s'haurà d'acreditar documentalment en el moment de presentació de les sol·licituds.
  
3. Coordinació de convocatòries
  
Als efectes d'una millor utilització dels fons públics i de la coordinació amb l'administració General de l'Estat, la directora general d'Ensenyaments Universitaris i Investigació traslladarà les peticions rebudes als organismes corresponents de l'administració General de l'Estat per a la incorporació a les convocatòries de contingut anàleg, en el cas de realitzar-les.
  
Paral·lelament, s'incorporà a esta convocatòria les peticions rebudes en convocatòries anàlogues de l'administració General de l'Estat, quan siguen remeses pels òrgans convocants.
  
4. Sol·licitants i beneficiaris
  
Podran ser sol·licitants i beneficiaris de les ajudes les entitats públiques o privades, sense ànim de lucre, amb finalitat investigadora legal o estatutària, personalitat jurídica pròpia, capacitat suficient d'obrar i no s'han de trobar inhabilitades per a l'obtenció de subvencions públiques o per a contractar amb l'Estat o amb altres entitats públiques.
  
Podran presentar propostes de sol·licitud d'ajudes, per mitjà de l'organisme i com a investigadors responsables l'execució cientificotècnica, les persones físiques amb capacitat investigadora integrades en la plantilla de les entitats esmentades en el punt anterior. Estes persones físiques han de ser investigadors principals d'un projecte vigent finançat amb fons públics.
  
Les sol·licituds han de ser avalades, almenys, per quatre investigadors principals de projectes vigents, inclòs l'investigador que, en el seu cas, ha proposat la sol·licitud, que justifiquen necessitats d'equipament comunes.
  
Cada investigador només podrà subscriure una proposta, ja siga com a investigador principal, ja com a avalador.
  
Als efectes de la coordinació d'esta convocatòria amb la semblant del Pla Nacional de I+D cap investigador podrà figurar en més d'una de les convocatòries esmentades en les seues modalitats, bé com a investigador principal o com a investigador avalador. En el cas d'existir més d'una sol·licitud es considerarà com vàlida aquella que determinen de comú acord les administracions convocants.
  
Els sol·licitants i beneficiaris accepten que la concessió de l'ajuda pot tramitar-se de la manera prevista en l'apartat tercer.
  
5. Formalització de les sol·licituds
  
Les sol·licituds s'han de presentar d'acord amb el que especifiquen les Normes Generals de procediment d'esta ordre. Els sol·licitants hauran de presentar la documentació següent, per triplicat:
  
a) Imprès normalitzat de sol·licitud d'ajuda per a l'adquisició d'equipament d'infraestructura cientificotècnica, on figuraran els altres recursos financers dels projectes vigents dels investigadors que avalen la sol·licitud.
  
b) Curriculum vitae de cada un dels investigadors.
  
c) Factura proforma o pressuposts, almenys, d'una casa comercial subministradora en què es consignen les especificacions tècniques i el preu, IVA inclòs, de l'equip sol·licitat.
  
d) Document de compromís formal de cofinançament per part de l'entitat sol·licitant, per una quantia d'almenys el 25% del cost de l'equip, IVA inclòs.
  
6. Termini
  
El termini de presentació de sol·licituds s'iniciarà l'endemà de la publicació de la present ordre i finalitzarà el 30 d'abril de 2000.
  
7. Avaluació i selecció
  
L'Agència Nacional d'Avaluació i Prospectiva avaluarà el contingut científic i la viabilitat de les propostes, d'acord amb els criteris següents i en la proporció que s'establix per a cada un:
  
a) L'adequació de l'equip sol·licitat a les necessitats de la investigació: 25% de la puntuació total.
  
b) L'ús compartit de l'equip sol·licitat per diferents grups d'investigadors: 10% de la puntuació total.
  
c) L'adequació del pressupost sol·licitat als objectius que es proposen: 20% de la puntuació total.
  
d) El nivell científic dels investigadors que avalen la sol·licitud: 40% de la puntuació total.
  
e) La incidència que en la investigació i el desenrotllament científic i tècnic de la Comunitat Valenciana puga tindre la disponibilitat dels equips de què es tracte: 5% de la puntuació total.
  
8. Resolució
  
La concessió o la denegació de les ajudes es farà per mitjà d'una resolució de la directora general d'Ensenyaments Universitaris i Investigació. La resolució d'adjudicació es publicarà en el Diari Oficial de la Generalitat Valenciana.
  
La resolució es dictarà i es publicarà en el termini màxim de 6 mesos des de la data de publicació de la present convocatòria.
  
9. Pagament
  
El pagament de l'import de l'ajuda es farà efectiu per anticipat a les entitats beneficiàries, una vegada s'adopte la resolució de concessió, sempre que d'esta manera ho establisca la Llei de Pressupostos de la Generalitat Valenciana per a l'exercici 2000
  
Quan les entitats beneficiàries, d'acord amb la legislació que els siga d'aplicació, hagen d'aportar garanties per a la bestreta de les subvencions, la garantia consistirà en un aval bancari per un import igual a la quantitat anticipada.
  
Per a justificar l'ús de les ajudes, les entitats beneficiàries presentaran a la Direcció General d'Ensenyaments Universitaris i Investigació tots els justificants de despesa i la corresponent acta de recepció que acredite el bon funcionament dels equips adquirits
  
ANNEX III
  
Ajudes per a projectes d'investigació científica i desenrotllament tecnològic "Generalitat Valenciana"
  
1. Objecte de la convocatòria
  
L'objecte de la present convocatòria és concedir ajudes per a la realització de projectes de I+D. Es preveuen dos tipus d'ajudes:
  
Tipus A
  
Concessió de noves ajudes per a pròrrogues, si procedix, per a la realització de Projectes d'Investigació Científica i Desenrotllament Tecnològic "Generalitat Valenciana", aprovats per raó de convocatòries anteriors.
  
Tipus B
  
Concessió d'ajudes per a la realització de nous Projectes d'Investigació Científica i Desenrotllament Tecnològic "Generalitat Valenciana", adreçades a grups d'investigació emergents que no han gaudit de finançament en projectes subvencionats en règim de concurrència competitiva i publicitat i en els quals cap component ha sigut investigador principal.
  
Els projectes subvencionats en esta convocatòria tindran una duració màxima de 2 anys.
  
2. Naturalesa i quantia de les ajudes
  
Les subvencions podran finançar, totalment o parcialment, el pressupost sol·licitat i la quantia es determinarà en cada cas d'acord amb els criteris d'avaluació i selecció.
  
Les ajudes concedides seran compatibles amb altres ajudes o subvencions, sempre que conjuntament no superen el cost total del projecte.
  
El sol·licitant haurà de declarar les ajudes que haja obtingut o sol·licitat per al mateix projecte, tant en iniciar-se el projecte com en qualsevol moment posterior.
  
Als efectes d'una millor utilització dels fons públics, les universitats de la Comunitat Valenciana que tinguen convocatòries de contingut anàleg podran coordinar-les amb esta convocatòria. En este cas, la selecció dels projectes finançables es farà conjuntament i es determinarà el percentatge de cofinançament de les dos entitats.
  
3. Conceptes susceptibles d'ajuda
  
a) Despeses d'equipament d'infraestructura cientificotècnica.
  
b) Despeses de material fungible.
  
c) Despeses corresponents a viatges i dietes.
  
d) Altres despeses complementàries, necessàries per a l'execució del projecte.
  
e) Ajuda institucional a les entitats beneficiàries per al desenrotllament dels projectes, que serà del 10% del finançament concedit al projecte, en els apartats b), c) i d).
  
Les despeses corresponents a l'apartat a) no podran excedir d'1.000.000 de pessetes, i seran consignades en el primer any d'execució del projecte.
  
No seran subvencionables les retribucions de personal vinculat estatutàriament o contractualment a les entitats sol·licitants, ni les despeses corresponents a mobiliari ni a material d'ús exclusivament administratiu.
  
4. Avaluació i selecció de les propostes
  
Els projectes tipus A s'avaluaran considerant l'informe de progrés i el seguiment confeccionat sobre això.
  
L'Agència Nacional d'Avaluació i Prospectiva avaluarà el contingut científic i la viabilitat de les propostes de tipus B, d'acord amb els criteris següents i en la proporció que s'establix per a cada un:
  
a) Qualitat científica de l'investigador principal i de la resta de l'equip. Adequació de la mida i el grau de coordinació del grup investigador al treball que cal realitzar: 45% de la puntuació total.
  
b) Qualitat i interès cientificotècnic, objectius i metodologia del projecte: 35% de la puntuació total.
  
c) Adequació dels recursos financers sol·licitats per a la realització de les activitats previstes: 20% de la puntuació total.
  
Abans de fer la proposta definitiva de finançament, es comunicaran, als investigadors responsables dels projectes preseleccionats, i al coordinador, en el cas de projectes coordinats, les condicions de la proposta de concessió de l'ajuda, i es requerirà, en el termini de 10 dies, l'acceptació expressa de l'ajuda o bé que efectuen les al·legacions que consideren convenients.
  
5. Sol·licitants i beneficiaris
  
Podran ser sol·licitants i beneficiaris de les ajudes les entitats públiques o privades, sense ànim de lucre, amb finalitat investigadora legal o estatutària, personalitat jurídica pròpia, capacitat suficient d'obrar i que no estiguen inhabilitades per a l'obtenció de subvencions públiques o per a contractar amb l'Estat o altres entitats públiques.
  
Podran presentar projectes, a través del seu organisme i com a investigadors responsables d'executar-los científicament i tècnicament, les persones físiques amb capacitat investigadora, integrades en la plantilla de les entitats mencionades en el punt anterior.
  
6. Formalització de les sol·licituds
  
L'entitat on estiga adscrit l'investigador principal presentarà les sol·licituds, i haurà de ser firmada la conformitat pel representant legal de l'entitat. Esta conformitat implica que l'organisme ha comprovat que la documentació presentada complix els requisits formals establits en la convocatòria i s'ajusta a la normativa del centre. Suposa, així mateix, el compromís de donar suport a la correcta realització del projecte en el cas que este siga finançat, com també delegar en l'investigador principal per a les negociacions que es deriven del punt 4
  
Les sol·licituds s'hauran de presentar d'acord amb el que especifiquen les normes generals de procediment d'esta ordre.
  
Els sol·licitants hauran de presentar la documentació següent per duplicat:
  
a) Imprès normalitzat de la sol·licitud d'ajuda per a projectes d'investigació.
  
b) Memòria cientificotècnica, redactada segons l'imprès normalitzat.
  
c) Relació dels membres del grup d'investigació, fotocòpia del DNI, i la firma original de conformitat de cada un.
  
d) Curriculum vitae de cada un dels investigadors que firmen la sol·licitud.
  
En el grup d'investigació només s'inclourà personal de plantilla amb capacitat investigadora, que realitze funcions d'investigació i que tinga una relació de treball amb alguna entitat de les mencionades. No s'inclouran becaris ni personal contractat per obra o servei.
  
Almenys el 50% dels membres del grup d'investigació de cada projecte o subprojecte haurà de ser personal de plantilla de l'organisme sol·licitant. El personal vinculat a altres organismes haurà d'aportar l'autorització del seu organisme per a participar en el projecte.
  
Cap investigador principal podrà figurar com a tal en més d'una sol·licitud de projecte o subprojecte d'esta convocatòria, o en qualsevol altra finançada amb fons públics.
  
Els membres del grup d'investigació podran participar amb dedicació única, en un sol projecte, o amb dedicació compartida, en un màxim de dos projectes o subprojectes.
  
Els projectes que impliquen la investigació en humans o la utilització de mostres d'origen humà hauran d'incloure un document de la comissió ètica o d'assajos clínics del centre on es realitzarà la investigació per mitjà del qual se certifique que el mencionat estudi s'ajusta a les normes deontològiques establides per a estes investigacions. Aquelles de què previsiblement es poden derivar impactes ambientals de consideració comptaran amb el corresponent estudi d'impacte ambiental.
  
Si la sol·licitud fa referència a l'adjudicació de noves ajudes per a pròrrogues per a la realització de projectes d'Investigació Científica i Desenrotllament Tecnològic "Generalitat Valenciana" aprovats per raó de convocatòries anteriors (Acció de Tipus A), l'investigador principal haurà d'emplenar únicament un imprès simplificat de progrés del projecte, habilitat amb esta finalitat, i que lliurarà la directora general d'Ensenyaments Universitaris i Investigació, adjuntarà una còpia de totes les publicacions relacionades amb l'informe, producte del desplegament del projecte d'investigació.
  
7. Termini de presentació de sol·licituds
  
El termini de presentació de sol·licituds serà d'un mes des de l'entrada en vigor de la present ordre.
  
En el cas que la sol·licitud fera referència a l'acció de tipus A, l'informe haurà de ser enviat abans del 30 de setembre de 2000.
  
8. Resolució i notificació
  
La concessió o la denegació de les ajudes serà realitzada per resolució de la directora general d'Ensenyaments Universitaris i Investigació. La resolució d'adjudicació es publicarà en el Diari Oficial de la Generalitat Valenciana.
  
La resolució es dictarà i es publicarà en el termini màxim de 6 mesos des de la publicació de la present ordre.
  
9. Pagament i justificació de les ajudes
  
L'import de l'ajuda concedida es lliurarà anticipadament a les entitats beneficiàries per a la inclusió en els seus pressupostos, una vegada dictada la resolució, sempre que d'esta manera ho establisca la Llei de Pressupostos de la Generalitat Valenciana per a l'exercici 2000.
  
Quan les entitats beneficiàries, d'acord amb la legislació que els és d'aplicació, hagen d'aportar garanties per a la bestreta de subvencions, la garantia consistirà en un aval bancari, per un import igual a la quantitat anticipada.
  
En el cas de projectes interinstitucionals, per a la definició dels quals s'hagen delimitat subprojectes, les respectives subvencions es lliuraran a les corresponents entitats d'investigació d'adscripció dels investigadors principals dels subprojectes.
  
La inversió de les ajudes es farà d'acord amb les normes generals que en cada cas regulen les despeses de les entitats beneficiàries i d'acord amb les directrius de la Direcció General d'Ensenyaments Universitaris i Investigació, la qual podrà demanar informació o verificar qualsevol aspecte relacionat amb l'activitat subvencionada.
  
Per a justificar les ajudes o subvencions s'haurà d'aportar:
  
a) En el cas que els beneficiaris siguen entitats que han de passar comptes a la Sindicatura de Comptes, el document que acredite de manera fefaent la incorporació de les ajudes o subvencions a la seua comptabilitat per mitjà de l'expedient que corresponga. Estes entitats hauran de conservar els originals de les factures i altres justificants de despesa durant el període legalment establit.
  
b) Les altres entitats públiques o privades que no estiguen obligades a passar comptes a la Sindicatura de Comptes, tots els originals de les factures i els altres justificants de despesa.
  
Així mateix, també es justificarà l'ús de la subvenció concedida per mitjà del compliment de les normes sobre seguiment cientificotècnic.
  
ANNEX IV
  
Convocatòria de borses de viatge per a l'assistència a congressos, jornades i reunions de caràcter científic, humanístic i tecnològic
  
1. Objecte
  
L'objecte d'esta convocatòria és la concessió d'ajudes per a l'assistència i participació en congressos, jornades i reunions de caràcter científic, humanístic i tecnològic que tenen lloc durant l'any 2000, amb l'excepció del mes de desembre:
  
Queden exclosos de la convocatòria:
  
- Els congressos, jornades i reunions que tinguen lloc en el territori de la Comunitat Valenciana.
  
- Els cursos de postgrau, reciclatge o d'especialització.
  
2. Sol·licitants i beneficiaris
  
Podran ser beneficiaris d'estes ajudes les persones físiques amb plena capacitat investigadora vinculades per relació funcionarial o laboral amb les universitats, centres d'investigació del Consell Superior d'Investigacions Científiques o altres entitats públiques o privades amb finalitat investigadora legal o estatutària i personalitat jurídica pròpia, que no tinguen finalitat de lucre i estiguen radicats, en tots els casos, en la Comunitat Valenciana.
  
Cada investigador sols podrà firmar una sol·licitud. Només s'atendrà una sol·licitud per cada una de les comunicacions, amb independència del nombre de firmants o participants que sol·liciten les ajudes.
  
3. Formalització de les sol·licituds
  
Les sol·licituds es presentaran d'acord amb el que especifiquen les Normes Generals de procediment d'esta ordre.
  
Les sol·licituds hauran de presentar la documentació següent per duplicat:
  
a) Imprès normalitzat de sol·licitud correctament emplenat
  
b) Curriculum vitae referit als últims cinc anys
  
c) La comunicació que es presenta
  
d) Justificant de l'acceptació, per part del comitè organitzador de l'activitat corresponent, de la comunicació o, en el seu cas, el compromís de justificar la mencionada acceptació.
  
4. Termini
  
El termini de presentació de sol·licituds serà d'un mes des de l'entrada en vigor de la present ordre.
  
5. Import de les ajudes
  
L'import màxim de les ajudes serà el següent:
  
- Per assistir a congressos, reunions i jornades que tinguen lloc a Espanya i Portugal: 40.000 pessetes.
  
- Per assistència a congressos, reunions i jornades que tinguen lloc a altres països europeus i països de la conca mediterrània: 80.000 pessetes.
  
- Per assistència a congressos, reunions i jornades que tinguen lloc en altres països: 130.000 pessetes.
  
6. Abonament de les ajudes
  
L'abonament de les ajudes s'efectuarà després que es justifique documentalment l'assistència al congrés, reunió o jornades per mitjà de la presentació dels documents següents:
  
- Certificat acreditatiu de l'assistència emès per la secretaria del comitè organitzador o equivalent.
  
- Justificant original o còpia compulsada, del desplaçament.
  
- La comunicació presentada.
  
La documentació justificativa es presentarà abans del dia 30 de novembre de 2000. En cas contrari, no es podrà efectuar el pagament de l'ajuda.
  
7. Criteris de selecció
  
La selecció de les sol·licituds es realitzarà tenint en compte els criteris següents i en la proporció que s'establix per a cada un.
  
a) La rellevància científica de la reunió, congrés o jornada: 30% de la puntuació total.
  
b) La qualitat de l'activitat que es proposa: 20% de la puntuació total.
  
c) La valoració dels mèrits científics i tècnics del sol·licitant: 50% de la puntuació total.
  
L'obtenció de la mateixa ajuda en l'any anterior serà motiu de desestimació.
  
8. Resolució
  
La concessió o denegació de les ajudes es realitzarà per resolució de la directora general d'Ensenyaments Universitaris i Investigació. La resolució d'esta convocatòria es publicarà en el Diari Oficial de la Generalitat Valenciana.
  
La motivació de la resolució que s'adopte quedarà acreditada en l'expedient.
  
La resolució es dictarà i publicarà en el termini màxim de 6 mesos comptadors des de l'endemà de la publicació de la present ordre.
  
ANNEX V
  
Convocatòria d'ajudes per a l'organització de congressos, jornades i reunions de caràcter científic, tecnològic i humanístic
  
1. Objecte
  
L'objecte d'esta convocatòria és la concessió d'ajudes per a l'organització, dins de l'àmbit de la Comunitat Valenciana durant el 2000, (exclòs el mes de desembre), de congressos, jornades i reunions de caràcter científic, tecnològic i humanístic.
  
Les ajudes s'hauran de destinar al finançament de qualsevol de les activitats següents:
  
1. La difusió dels programes de la reunió.
  
2. Els viatges, estades i participació dels ponents i conferenciants
  
3. L'edició de les ponències o conclusions resultants
  
Queden exclosos de la convocatòria:
  
a) Les despeses socials associades a les actuacions subvencionades
  
b) Els cursos de postgrau, de reciclatge o d'especialització.
  
2. Import de les ajudes
  
Les ajudes consistiran en una subvenció compresa entre (200.000 i 750.000) pessetes, que s'establirà d'acord amb la qualitat, projecció i repercussió de l'activitat proposada, l'interès científic i tècnic de l'activitat, el programa i el nombre d'assistents.
  
3. Sol·licitants i beneficiaris
  
Podran ser sol·licitants i beneficiaris de les ajudes les entitats públiques o privades, sense ànim de lucre, amb finalitat investigadora legal o estatutària, personalitat jurídica pròpia, capacitat suficient d'obrar i que no estiguen inhabilitades per a l'obtenció de subvencions públiques o per a contractar amb l'Estat o amb altres entitats públiques.
  
Podran presentar propostes, per mitjà del seu organisme i com a investigadors responsables de l'execució cientificotècnica, les persones físiques amb capacitat investigadora integrades en la plantilla de les entitats mencionades en el punt anterior.
  
4. Termini
  
El termini de presentació de sol·licituds serà d'un mes des de l'entrada en vigor de la present ordre.
  
5. Formalització de les sol·licituds
  
Les sol·licituds es presentaran d'acord amb el que especifiquen les Normes Generals de procediment d'esta ordre.
  
Les sol·licituds s'hauran de presentar amb la documentació següent per duplicat:
  
a) Imprès normalitzat de la sol·licitud
  
b) Composició del comitè científic, incloent el curriculum vitae abreujat dels components, referit als últims cinc anys.
  
c) Programa científic i programa d'altres activitats complementàries.
  
d) Pressupost d'ingressos i de despeses, detallat per conceptes i activitats.
  
e) Compromís de cofinançament atorgat o que s'ha sol·licitat a altres institucions.
  
6. Criteris de selecció
  
La selecció de les sol·licituds es farà tenint en compte els criteris següents i en la proporció que s'especifica en cada un.
  
a) La qualitat i la rellevància cientificotècnica de l'activitat que es proposa: 40% de la puntuació total.
  
b) L'interès de l'activitat per a la Comunitat Valenciana: 5% de la puntuació total.
  
c) Valoració del Comitè Científic i del grup responsable de l'organització: 30% de la puntuació total.
  
d) L'àmbit de projecció del congrés o reunió: 15% de la puntuació total.
  
e) La continuïtat del congrés respecte a edicions anteriors: 10% de la puntuació total.
  
7. Resolució
  
La resolució d'esta convocatòria es dictarà i publicarà en el termini màxim de 6 mesos, comptadors des del dia següent de la publicació.
  
8. Pagament i justificació de les ajudes
  
L'abonament de les ajudes s'efectuarà després que es justifique documentalment la realització de l'activitat subvencionada i la totalitat de l'ajuda concedida, per mitjà de la presentació dels documents següents:
  
a) Memòria de les activitats realitzades.
  
b) Programa científic definitiu.
  
c) En el cas que els beneficiaris siguen entitats que han de passar comptes a la Sindicatura de Comptes, document justificant de les despeses objecte de l'ajuda. Estes entitats hauran de conservar els originals de les factures i altres justificants de despeses durant el període legalment establit.
  
d) Les altres entitats públiques o privades que no estiguen obligades a passar comptes a la Sindicatura de Comptes, tots els originals o còpies compulsades de les despeses.
  
La documentació justificativa haurà de presentar-se abans del dia 30 de novembre de 2000. En cas contrari, no es podrà efectuar el pagament de l'ajuda.
  
ANNEX VI
  
Bases de la convocatòria de borses de viatge per a l'assistència a congressos i jornades de caràcter científic, humanístic i tecnològic per a becaris predoctorals de formació de personal investigador
  
1. Objecte de la convocatòria
  
L'objecte d'esta convocatòria és la concessió d'ajudes a becaris predoctorals de la Generalitat Valenciana, per a l'assistència i participació en congressos i jornades de caràcter científic, humanístic o tecnològic, que tinguen lloc en països europeus durant l'any 2000, amb excepció del mes de desembre.
  
Queden exclosos de la convocatòria els congressos i jornades que tinguen lloc en el territori de la Comunitat Valenciana.
  
2. Sol·licitants i beneficiaris
  
Podran ser beneficiaris d'estes ajudes els becaris de formació de personal investigador de la Generalitat Valenciana, en qualsevol de les modalitats. O becaris de convocatòries públiques homologades, finançades amb fons públics, que realitzen els treballs d'investigació en universitats o centres d'investigació de la Comunitat Valenciana. No obstant això, es consideraran preferents les sol·licituds presentades pels becaris de la Generalitat Valenciana.
  
La participació proposada ha d'estar compresa durant el període de gaudiment de la beca predoctoral. Quedaran sense efecte les ajudes que, a la data efectiva d'inici del desplaçament, el beneficiari ja no reunisca la condició de becari a què fa referència este apartat.
  
3. Formalització de sol·licituds
  
Les sol·licituds es presentaran d'acord amb el que especifiquen les normes generals de procediment d'esta ordre.
  
Les sol·licituds hauran de presentar la documentació següent per duplicat:
  
a) Imprès de sol·licitud, correctament emplenat
  
b) Curriculum vitae actualitzat
  
c) La comunicació que ha de presentar
  
d) Justificant d'acceptació, per part del comitè organitzador de la reunió corresponent, de la comunicació.
  
e) Un informe del director de la tesi doctoral en què es farà constar l'oportunitat de la participació proposada.
  
Les sol·licituds d'ajuda podran presentar-se per als congressos i jornades que tinguen lloc durant l'any 2000, excepte en el mes de desembre.
  
4. Termini
  
El termini de presentació de sol·licituds serà d'un mes des de l'entrada en vigor de la present ordre.
  
5. Import de les ajudes
  
L'import màxim de les ajudes serà el següent:
  
- Per assistir a congressos i jornades que tinguen lloc al territori nacional: (35.000) pessetes (excepte de les illes Canàries amb (40.000) pessetes.
  
- Per a l'assistència a congressos i jornades que tinguen lloc a altres països: (75.000) pessetes.
  
6. Abonament de les ajudes
  
L'abonament de les ajudes s'efectuarà després que es justifique documentalment l'assistència al congrés, reunió o les jornades per mitjà de la presentació dels documents següents:
  
- Certificat acreditatiu de l'assistència emès per la secretaria del comitè organitzador o equivalent.
  
- Justificant original o còpia compulsada del desplaçament.
  
- La comunicació presentada.
  
La documentació justificativa es presentarà abans del dia 30 de novembre de 2000. En cas contrari, no es podrà efectuar el pagament de l'ajuda.
  
7. Criteris de selecció
  
La selecció de les sol·licituds es realitzarà tenint en compte els criteris següents i en la proporció que s'indica a continuació:
  
a) La rellevància científica de la reunió, congrés o jornada: 30% de la puntuació total.
  
b) La qualitat de la comunicació presentada: 20% de la puntuació total.
  
c) El currículum del becari: 50% de la puntuació total.
  
8. Resolució
  
La concessió o denegació de les ajudes es realitzarà per resolució de la directora general d'Ensenyaments Universitaris i Investigació. La resolució de la directora general es publicarà en el Diari Oficial de la Generalitat Valenciana.
  
La motivació de la resolució que s'adopte quedarà acreditada en l'expedient.
  
La resolució es dictarà i publicarà en el termini màxim de 6 mesos, comptadors des de l'endemà de la publicació de la present convocatòria.
  
ANNEX VII
  
Bases de la convocatòria per a la concessió d'ajudes a grups d'investigació
  
Objecte
  
L'objecte d'esta convocatòria és identificar, registrar i recolzar els grups d'investigació de les universitats i centres públics d'investigació de la Comunitat Valenciana.
  
Als efectes d'esta convocatòria s'entén per grups d'investigació:
  
a) Els grups d'investigació consolidats en el marc del Pla Valencià d'Investigació Científica i Desenvolupament Tecnològic
  
b) Els grups d'investigació que estiguen en fase de consolidació.
  
c) Els grups d'investigació emergents.
  
Esta ajuda té com a finalitat potenciar l'activitat en funció de les necessitats del grup, tant pel que fa a l'equipament menut com pel que fa a material fungible i altres despeses, segons les condicions establides en les bases següents:
  
Sol·licitants i beneficiaris
  
Podran ser sol·licitants i beneficiaris d'estes ajudes les Universitats i les entitats públiques o privades, sense ànim de lucre, amb finalitat investigadora legal o estatutària i personalitat jurídica pròpia, radicades a la Comunitat Valenciana, amb capacitat suficient per a obrar, que no estiguen inhabilitades per a l'obtenció de subvencions públiques o per a contractar amb l'Estat o amb altres entitats públiques, i que acullen o adscriuen el grup d'investigació per al qual se sol·licita l'ajuda.
  
Definició de grup d'investigació
  
Als efectes de la present convocatòria s'entén per grup d'investigació el constituït per diversos investigadors, inclusivament, en el seu cas, els becaris, que acrediten una coherència i una trajectòria compartida a través de publicacions, de la participació en projectes comuns i de les activitats conjuntes de transferència i de difusió de coneixements i resultats a la societat.
  
Requisits dels grups d'investigació
  
Els grups per als quals es presenten les sol·licituds han de tindre un mínim de sis membres, d'acord amb els criteris següents:
  
a) Almenys tres dels membres han de tindre la condició de doctor i dedicació completa a l'entitat sol·licitant, és a dir, han de ser personal fix vinculat estatutàriament o contractualment a esta (catedràtic, professor titular d'universitat o d'escola universitària, o investigador de plantilla del centre d'investigació).
  
b) La resta de membres, almenys un dels quals també ha de ser doctor, pot ser:
  
- Investigadors contractats per període mínim d'un any, és a dir, professors associats o ajudants i altres investigadors contractats.
  
- Becaris predoctorals o postdoctorals acreditats, és a dir, acollits a convocatòries de la Generalitat Valenciana o a altres convocatòries públiques de característiques homologables a les d'esta.
  
- Altres investigadors i col·laboradors, com professors visitants, emèrits, etc.
  
En els grups l'àrea científica dels quals siga la investigació clínica, el nombre mínim de components serà de deu, dels quals cinc seran doctors estables.
  
Cada investigador sols podrà formar part d'un grup.
  
Naturalesa i quantia de les ajudes
  
Les ajudes als grups d'investigació podran servir per a finançar els conceptes descrits en els apartats següents:
  
a) Adquisició d'equipament menut i material inventariable o bibliogràfic.
  
b) Adquisició de material fungible
  
c) Altres despeses, com és la utilització de grans instal·lacions, serveis de suport o altres despeses correctament justificades.
  
El grup establirà la prioritat dels conceptes pels quals se sol·licita l'ajuda d'acord amb les necessitats.
  
L'import màxim de les ajudes serà la següent:
  
a) Grups consolidats:
  
- Despeses en béns corrents i serveis: 500.000 PTA
  
- Despeses d'equipament i material inventariable: 1.000.000 PTA
  
b) Grups en procés de consolidació:
  
- Despeses en béns corrents i serveis: 1.000.000 PTA
  
- Despeses d'equipament i material inventariable: 2.000.000 PTA
  
c) Grups emergents
  
- Despeses en béns corrents i serveis: 500.000 PTA
  
- Despeses en equipament i material inventariable: 500.000 PTA
  
Sol·licituds
  
Les sol·licituds, dirigides a la directora general d'Ensenyaments Universitaris i Investigació, es podran presentar en el Registre General de la Conselleria de Cultura, Educació i Ciència o per qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú.
  
La sol·licitud haurà d'anar subscrita per l'investigador responsable del grup, segons el model normalitzat, amb el vistiplau del cap del departament o de la unitat d'investigació i del vicerector d'investigació o càrrec equivalent de l'organisme a què estiga adscrit el responsable del grup.
  
Els impresos de sol·licitud i les bases de la convocatòria es poden consultar i obtindre en la web Conselleria de Cultura, Educació i Ciència (Direcció General d'Ensenyaments Universitaris i Investigació), adreça d'Internet http://www.cult.gva.es/dgeui/homepage.htm
  
La sol·licitud s'haurà de presentar amb la següent documentació:
  
Denominació del grup
  
Composició del grup: relació dels membres del grup d'investigació, en què consta el nom i els cognoms, el NIF, la denominació de l'activitat i categoria professional, la data d'incorporació al grup i la firma de cada un.
  
Currículum conjunt del grup, que contindrà especialment les referències dels projectes i activitats de I+D i de transferència tecnològica, de producció científica (publicacions, patents, ponències, etc.) de formació de doctorands (tesis llegides en el si del grup) o personal investigador i d'altres activitats anàlogues, que el grup considere més rellevants d'entre les efectuades en els últims cinc anys. Així mateix, s'inclourà una descripció general de les activitats que el grup pensa desenrotllar i dels objectius que vol assolir.
  
Memòria de l'activitat per a la qual se sol·licita l'ajuda, en què constarà la descripció, la classificació (codis UNESCO) i objectius específics, la data d'inici i de finalització previstes, els membres del grup que hi participaran, la relació amb projectes estatals o europeus, si n'hi ha i el pressupost de l'activitat detallat per conceptes pressupostaris i ordre de prioritat de les despeses.
  
Termini
  
El termini de presentació de sol·licituds finalitzarà als 30 dies naturals comptadors des de la publicació d'esta convocatòria en el Diari Oficial de la Generalitat Valenciana.
  
Avaluació i selecció
  
Avaluació
  
La valoració de les sol·licituds es realitzarà per mitjà d'un procés extern encarregat a l'Agència Nacional d'Avaluació i Prospectiva o, en el seu cas, a una comissió d'experts que la directora general d'Ensenyaments Universitaris i Investigació designarà, basant-se en els següents criteris:
  
a) Currículum del grup, sobre:
  
- La qualitat de les publicacions conjuntes del grup
  
- La qualitat i la quantitat dels projectes conjunts competitius i que hagen sigut sotmesos a avaluació científica (peer review).
  
- Les accions dutes a cap en comú de transferències de tecnologia i de difusió dels coneixements a la societat (convenis, contractes amb empreses).
  
- El lideratge en projectes de I+D europeus o estatals
  
- El finançament obtingut pel grup en projectes competitius i en contractes i en convenis amb empreses.
  
- Les patents concedides i en explotació
  
- La difusió i l'impacte dels treballs i activitats del grup.
  
- El volum de les activitats de formació dels doctorands.
  
La composició, estructura i coherència del grup.
  
L'adequació dels objectius del grup als del Pla Valencià d'Investigació Científica i Desenvolupament Tecnològic (article 3 Llei 7/1997, Diari Oficial de la Generalitat Valenciana, de 12.12.1997).
  
L'activitat científica del grup en funció del nombre de membres efectius que el componen i del finançament dels projectes.
  
8.2 Selecció
  
La Direcció General d'Ensenyaments Universitaris i Investigació farà la selecció de les sol·licituds, en funció de les disponibilitats pressupostàries i a la vista dels resultats de l'avaluació anterior. Per a determinar el finançament que es concedirà als grups consolidats es tindrà en compte:
  
a) El resultat de l'avaluació científica
  
b) Les necessitats i la justificació pels conceptes de les quals se sol·licita l'ajuda
  
c) El grau d'experimentalitat de la investigació que realitzen
  
d) Els membres efectius del grup i les categories
  
Resolució i publicació de la convocatòria
  
La concessió o la denegació de les ajudes es realitzarà per mitjà de resolució de la directora general d'Ensenyaments Universitaris i Investigació. La resolució de la convocatòria es publicarà en el Diari Oficial de la Generalitat Valenciana.
  
La resolució es dictarà i es publicarà en el termini màxim de 6 mesos des de la publicació de la present convocatòria. Si no es dicta la resolució en el dit termini es consideraran desestimades les sol·licituds presentades.
  
Acceptació o renúncia
  
L'acceptació de l'ajuda es formalitzarà en els 15 dies hàbils següents a la notificació de la resolució, per mitjà d'un document firmat pel responsable del grup, amb el vistiplau del vicerector d'investigació o òrgan equivalent de l'entitat beneficiària, en el qual es comprometen a complir totes les condicions especificades en estes bases. En el cas que el grup i l'entitat renuncien a l'ajuda, es farà per mitjà d'una comunicació igualment firmada, dirigida a la directora general d'Ensenyaments Universitaris i Investigació, on constaran els motius de la renúncia.
  
En el cas que els beneficiaris d'estes ajudes siguen entitats juridicoprivades, estaran obligades a acreditar, davant la Direcció General d'Ensenyaments Universitaris i Investigació, que es troben al corrent de les obligacions tributàries i amb la Seguretat Social, almenys en la data de finalització del termini de presentació de sol·licituds.
  
Pagaments
  
El 40% de l'import de l'ajuda concedida es lliurarà anticipadament a les entitats beneficiàries per a la inclusió en els seus pressupostos, una vegada dictada la resolució. El 60% restant es pagarà a l'entitat beneficiària una vegada presentada i aprovada la documentació justificativa que establix la base següent.
  
Quan les entitats beneficiàries, d'acord amb la legislació que els és d'aplicació, hagen d'aportar garanties per a la bestreta de les subvencions, la garantia consistirà en un aval bancari.
  
Justificació
  
L'import total de l'ajuda es justificarà en el termini de 6 mesos a partir de l'adjudicació i, en qualsevol cas, abans del 30 de novembre de 2000. La justificació comportarà la presentació de la següent documentació:
  
a) Una memòria científica de l'abast dels objectius proposats en la sol·licitud, firmada per l'investigador responsable de grup, junt amb una descripció de les despeses efectuades amb l'import concedit, amb indicació dels conceptes, el nom o denominació social dels perceptors, els treballs que han dut a terme i la destinació del material o equipament adquirits. Document que ha d'incloure el vistiplau del vicerector d'investigació, o càrrec equivalent del centre d'investigació.
  
b) En el cas que els beneficiaris siguen entitats que han de passar comptes a la Sindicatura de Comptes, un certificat firmat pel responsable dels serveis de comptabilitat de la universitat o centre d'investigació en què es detalle la despesa per conceptes realitzada pel grup, segons la sol·licitud, amb l'acreditació que correspon als justificants que consten en el centre. Així mateix, en el certificat s'acreditarà que la despesa que figura en la sol·licitud s'ha imputat al crèdit corresponent a l'import concedit per mitjà d'esta convocatòria i, en el seu cas, el percentatge del total de l'activitat subvencionada a què correspon. S'adjuntaran els justificants originals de les despeses superiors a 500.000 pessetes, independentment dels percentatges subvencionats, dels quals es quedarà còpia compulsada la Direcció General d'Ensenyaments Universitaris i Investigació, i es tornarà l'original segellat amb una diligència en què constarà l'òrgan que concedix la subvenció, l'import d'esta i el percentatge subvencionat.
  
c) Les altres entitats que no estiguen obligades a passar comptes a la Sindicatura de Comptes, tots els originals de les factures i altres justificants de la despesa.
  
Suspensió de l'ajuda
  
Qualsevol modificació de les condicions inicials d'aprovació de les sol·licituds haurà de ser acceptada per la directora general d'Ensenyaments Universitaris i Investigació.
  
En el cas que es comprove que les ajudes atorgades han sigut destinades a una finalitat distinta a la finalitat per a la qual van ser adjudicades o que el beneficiari de la subvenció incomplix qualsevol de les condicions establides tant en la present ordre com en la resta de normativa que és d'aplicació, la Direcció General d'Ensenyaments Universitaris i Investigació podrà revocar o suspendre totalment o parcialment les ajudes que en el seu dia van ser concedides i, en el seu cas, declararà l'obligació del reintegrament a la Generalitat Valenciana de les quantitats percebudes.
  
ANNEX VIII
  
Convocatòria d'ajudes per a xarxes temàtiques
  
1. Objecte
  
L'objecte d'esta convocatòria és atorgar ajudes a les universitats i centres públics o privats d'investigació de la Comunitat Valenciana, per a fomentar les activitats de les xarxes constituïdes per grups d'investigació que treballen en temes afins i/o complementaris des de diferents institucions d'investigació de la Comunitat Valenciana, a fi d'afavorir la creació, desenrotllament i consolidació d'equips conjunts de massa crítica, transdisciplinaris o multidisciplinaris en la Comunitat Valenciana i la seua col·laboració internacional.
  
2. Sol·licitants
  
Grups d'investigadors adscrits a les universitats i a les entitats públiques o privades, sense ànim de lucre, amb finalitat investigadora legal o estatutària i personalitat jurídica pròpia, radicades en la Comunitat Valenciana, constituïts en xarxes temàtiques formades per un mínim de cinc grups d'investigadors de tres institucions diferents majoritàriament valencianes.
  
La sol·licitud serà presentada per un sol grup en nom de tots els components de la xarxa, el qual actuarà de responsable i de coordinador.
  
3. Període d'execució de l'activitat
  
Fins al 30 de novembre de 2001.
  
4. Import i destinació de les ajudes
  
L'import màxim de les ajudes serà de 500.000 pessetes, que podrà ser destinat per a complementar el finançament de les següents activitats:
  
a) Organització de reunions entre els components de la xarxa
  
b) Intercanvi d'investigadors amb grups d'investigació radicats fora de la Comunitat Valenciana
  
c) Organització o coordinació de serveis de suport a la investigació o a la indústria de la Comunitat Valenciana
  
d) Altres despeses correctament justificades
  
En cap cas es podran incloure les despeses d'equipament, ni la retribució de personal fix vinculat estatutàriament o contractualment a les entitats beneficiàries, ni dotacions per a becaris.
  
5. Sol·licituds
  
Les sol·licituds, dirigides a la directora general d'Ensenyaments Universitaris i Investigació, es podran presentar en el Registre General de la Conselleria de Cultura, Educació i Ciència o per qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú.
  
La sol·licitud, d'acord amb el model normalitzat, la formalitzarà l'investigador responsable del grup i coordinador de la xarxa, amb el vistiplau del vicerector d'investigació, o càrrec equivalent de l'organisme al qual estiga adscrit el responsable d'este grup.
  
Els impresos de sol·licitud i les bases de la convocatòria es poden consultar i obtindre en la pàgina web de la Conselleria de Cultura, Educació i Ciència (Direcció General d'Ensenyaments Universitaris i Investigació), en l'adreça d'internet
  
http://www.cult.gva.es/dgeui/homepage.htm
  
6. Documentació
  
A més de les dades consignades en l'Imprès normalitzat, s'haurà d'adjuntar obligatòriament la documentació que es detalla a continuació:
  
a) Denominació de la xarxa
  
b) Concreció dels objectius de la xarxa en relació amb els projectes aportats per cada grup i l'adequació als objectius i àrees temàtiques del Pla d'Investigació i Desenvolupament de la Comunitat Valenciana
  
c) Valors afegits que, des del punt de vista cientificotècnic i acadèmic, proporciona la constitució de la xarxa a l'activitat potencial dels grups per separat.
  
d) Activitats previstes i justificació de la seua necessitat, oportunitat i rellevància en relació amb els objectius de la xarxa.
  
e) Antecedents de col·laboració destacant la complementarietat
  
f) Projecció i contactes internacionals dels grups
  
g) Justificacions de les despeses objecte de la sol·licitud
  
7. Termini de presentació de sol·licituds
  
El termini de presentació de sol·licituds finalitzarà als 30 dies, comptadors des de la publicació de la present convocatòria en el Diari Oficial de la Generalitat Valenciana.
  
8. Avaluació i selecció
  
La valoració de les sol·licituds es realitzarà per mitjà d'un procés extern, encarregat a l'Agència Nacional d'Avaluació i Prospectiva o, en el seu cas, una comissió d'experts que la directora general d'Ensenyaments Universitaris i Investigació designarà, basant-se en els següents criteris:
  
a) Els objectius que la constitució de la xarxa permet assolir, com resultats suplementaris i valor afegit a l'activitat que cada un dels grups ja estiga realitzant per separat i en relació amb els projectes descrits.
  
b) La necessitat, oportunitat i rellevància dels treballs i activitats que es proposen finançar amb l'ajuda, així com el cofinançament amb què es compta.
  
c) L'adequació de la xarxa en el marc dels objectius i àrees temàtiques proposats en el Pla d'Investigació i Desenvolupament de la Comunitat Valenciana.
  
d) El nombre de grups i components de cada grup que integren la xarxa i l'activitat científica i tècnica.
  
e) La incidència internacional de la investigació dels grups valencians
  
f) El nivell de participació i de complementarietat dels grups que formen la xarxa.
  
9. Resolució de la convocatòria i notificació
  
La directora general d'Ensenyaments Universitaris i Investigació resoldrà la concessió o denegació de les ajudes, per delegació del conseller de Cultura, Educació i Ciència.
  
La resolució de la convocatòria es dictarà i publicarà en el termini màxim de 6 mesos comptadors des de la publicació de la present convocatòria. Si no es dicta resolució en el dit termini, es consideraran desestimades les sol·licituds.
  
La resolució de la directora general d'Ensenyaments Universitaris i Investigació es publicarà en el Diari Oficial de la Generalitat Valenciana.
  
10. Acceptació o renúncia
  
L'acceptació de l'ajuda es formalitzarà durant els 15 dies hàbils següents a la notificació de la proposta de resolució, per mitjà de document firmat pel responsable del grup coordinador, amb el vistiplau del vicerector d'investigació o òrgan equivalent de l'entitat beneficiària, en què es comprometen a acomplir totes les condicions especificades en estes bases. En cas que el grup i l'entitat renuncien a l'ajuda, es farà per mitjà d'una comunicació igualment firmada, dirigida a la directora general d'Ensenyaments Universitaris i Investigació, on expressaran els motius de la renúncia.
  
En el cas que els beneficiaris d'estes ajudes siguen entitats juridicoprivades, estaran obligades a acreditar, davant la Direcció General d'Ensenyaments Universitaris i Investigació, que es troben al corrent de les obligacions tributàries i amb la Seguretat Social, almenys en la data de finalització del termini de presentació de sol·licituds.
  
11. Pagament de les ajudes concedides
  
El lliurament es farà a favor de la institució amb personalitat jurídica que el grup responsable i coordinador de la xarxa ha fet constar en la sol·licitud en qualitat de centre d'adscripció. L'import total de l'ajuda concedida es pagarà anticipadament una vegada resolta la present convocatòria, sempre que d'esta manera ho establisca la Llei de Pressupostos de la Generalitat Valenciana per a l'exercici 2000.
  
Quan les entitats beneficiàries, d'acord amb la legislació que els és d'aplicació, hagen d'aportar garanties per a la bestreta de les subvencions, la garantia consistirà en un aval bancari.
  
12. Justificació
  
L'import total de l'ajuda es justificarà en el termini de 6 mesos des de l'adjudicació i, en qualsevol cas, abans del 30 de novembre de 2000. La justificació comportarà la presentació de la següent documentació:
  
a) Una memòria científica de l'abast dels objectius proposats en la sol·licitud, firmada per l'investigador responsable del grup, junt amb la descripció de les despeses efectuades amb l'import concedit, indicant els conceptes, el nom o denominació social dels perceptors, els treballs que han dut a terme i la destinació del material o equipament adquirits. Este document ha d'incloure el vistiplau del vicerector d'investigació, o càrrec equivalent del centre d'investigació.
  
b) En el cas que els beneficiaris siguen entitats que han de passar comptes a la Sindicatura de Comptes un certificat firmat pel responsable dels serveis de comptabilitat de la universitat o centre d'investigació en què es detalle la despesa per conceptes realitzada pel grup, segons la sol·licitud, acreditant que correspon als justificants que consten en el centre. Així mateix, en el certificat s'acreditarà que la despesa que figura en la sol·licitud s'ha imputat al crèdit corresponent a l'import concedit per mitjà d'esta convocatòria i, en el seu cas, el percentatge del total de l'activitat subvencionada a què correspon. S'adjuntaran els justificants originals de les despeses superiors a 500.000 pessetes, independentment dels percentatges subvencionats, dels quals es quedarà còpia compulsada la Direcció General d'Ensenyaments Universitaris i Investigació, i es tornarà l'original segellat amb una diligència en què es farà constar l'òrgan que concedix la subvenció, l'import d'esta i el percentatge subvencionat.
  
c) Les altres entitats que no estiguen obligades a passar comptes amb la Sindicatura, tots els originals de les factures i altres justificants de despesa.
  
13. Suspensió de l'ajuda
  
Qualsevol modificació de les condicions inicials d'aprovació de les sol·licituds haurà de ser acceptada per la directora general d'Ensenyaments Universitaris i Investigació.
  
En el cas que es comprove que les ajudes atorgades han sigut destinades a una finalitat diferent a la finalitat per a la qual van ser adjudicades o que el beneficiari de la subvenció incomplix qualsevol de les condicions establides tant en la present resolució com en la resta de normativa que és d'aplicació, la Direcció General d'Ensenyaments Universitaris i Investigació podrà revocar o suspendre totalment o parcialment les ajudes que en el seu dia es concediren i, en el seu cas, declararà l'obligació del reintegrament a la Generalitat Valenciana de les quantitats percebudes.
  
ANNEX IX
  
Relació d'àrees temàtiques d'aplicació de les ajudes i beques
  
Àrea 01. Física i Matemàtiques
  
Àrea 02. Química
  
Àrea 03. Biologia d'Organismes i Sistemes
  
Àrea 04. Fisiologia
  
Àrea 05. Biologia Molecular i Cel·lular
  
Àrea 06. Ciències de la Terra i de l'Espai
  
Àrea 07. Ciències Socials
  
Àrea 08. Ciències Econòmiques i Jurídiques
  
Àrea 09. Ciències Humanes
  
Àrea 10. Ramaderia
  
Àrea 11. Industrials
  
Àrea 12. Medicina
  
Àrea 13. Tecnologia dels Aliments
  
Àrea 14. Tecnologia de la Informació i les Comunicacions
  
Àrea 15. Tecnologia de Materials
  
Àrea 16. Tecnologia del Medi Ambient
  
Àrea 17. Tecnologia Mecànica i Tèxtil
  
Àrea 18. Tecnologia Química